VZN schválené uznesením MZ č. 57/2007 z 1. 6. 2007 
Účinnosť nadobúda: 1. 9. 2007
Doplnok č. 1 k VZN schválený uznesením MZ č. 75/2007 z 19. 7. 2007
Účinnosť nadobúda: 1. 9. 2007  		
Doplnok č. 2 k VZN schválený uznesením MZ č. 65/2008 z 28. 8. 2008
Účinnosť nadobúda: 1. 10. 2008  		
Doplnok č. 3 k VZN schválený uznesením MZ č. 110/2008 z 11. 12. 2008
Účinnosť nadobudol: 1. 1. 2009

Všeobecne záväzné nariadenie, ktorým sa určuje postup
pri poskytovaní stravovania dôchodcom a zdravotne postihnutým občanom
v meste Považská Bystrica

	Mestské zastupiteľstvo v Považskej Bystrici v súlade s ustanovením § 6 ods. 1 Zákona č. 369/1990 Zb. o obecnom zriadení v znení neskorších predpisov sa uznieslo na VZN, ktorým sa určuje postup pri poskytovaní stravovania dôchodcom a zdravotne postihnutým občanom v meste Považská Bystrica.

Čl. I
Úvodné ustanovenie

1.	Stravovanie dôchodcov a zdravotne postihnutých občanov je služba, ktorú Mesto Považská Bystrica poskytuje v rámci svojho sociálneho programu občanom mesta, ktorí sú poberateľom starobného alebo invalidného dôchodku a občanom, ktorí sú pre svoj nepriaznivý zdravotný stav odkázaní na spoločné stravovanie, za podmienok stanovených v tomto Všeobecne záväznom nariadení mesta Považská Bystrica.
2.	Stravovanie je zabezpečované v zariadeniach školského stravovania a v Domove dôchodcov na ul. Lánska č. 957/32 v Považskej Bystrici (ďalej len Domov dôchodcov), ktorých zriaďovateľom je Mesto Považská Bystrica a ktoré spĺňajú legislatívne a iné predpoklady (napr. kapacitné, prevádzkové, súhlas zriaďovateľa a pod.) na  výkon tejto služby.
3.	Záujemca o stravovanie, ktorý spĺňa podmienky stanovené týmto všeobecne záväzným nariadením, musí o poskytovanie služby písomne požiadať.
4.	Záujemca o stravovanie, ktorý splnil podmienky stanovené týmto všeobecne záväzným nariadením a je mu predmetná služba zabezpečovaná, sa pre účely tohto všeobecného záväzného nariadenia nazýva ,, stravník“.
5.	Poskytovanie stravovania nie je nárokovateľnou službou.

Čl. II
Predmet služby

1.	Predmetom služby je poskytovanie hlavného jedla – obeda – stravníkovi v zariadení školského stravovania a v Domove dôchodcov podľa jedálneho lístka schváleného na príslušný týždeň vedúcim tohto zariadenia. Hmotnosť hotovej porcie jedla musí z pohľadu príslušných noriem zodpovedať hmotnosti hotovej porcie jedla pre dospelú osobu.
2.	Stravník bude mať možnosť vziať si jedlo do obedára, alebo sa stravovať priamo v školskom stravovacom zariadení a v Domove dôchodcov, ak takáto možnosť vznikne vykonaním stavebných úprav v uvedenom zariadení.
3.	Cena jedla sa určí aktuálnymi nákladmi na ich prípravu.
4.	Príspevok Mesta Považská Bystrica na cenu stravného lístka pre dôchodcov a zdravotne postihnutých občanov, ktorých dôchodok je nižší ako 282,15 € je 0,67 € na jeden stravný lístok.
5.	Príspevok Mesta Považská Bystrica na cenu stravného lístka pre dôchodcov a zdravotne postihnutých občanov, ktorých dôchodok je nižší ako 331,94 € je 0,34 € na jeden stravný lístok. 
6.	Výšku dôchodku budú dôchodcovia preukazovať rozhodnutím Sociálnej poisťovne – ústredia Bratislava, vedúcim školských jedální a sociálnej pracovníčke Domova dôchodcov, ktoré zabezpečia ich evidenciu.

Čl. III
Žiadosť o poskytovanie stravovania

1.	Žiadateľom o poskytovanie stravovania  môže byť poberateľ starobného alebo invalidného dôchodku a občan,  ktorý  je  pre svoj  nepriaznivý  zdravotný  stav odkázaný na spoločné stravovanie a:                                                                            - má trvalý pobyt v meste Považská Bystrica,                                                             - nie je mu táto služba poskytovaná zo strany mesta iným spôsobom, resp. nemá túto službu zabezpečovanú niektorým zo sociálnych zariadení, alebo zamestnávateľom.
2.	V prípade, že záujem o túto službu bude väčší ako sú kapacitné možnosti stravovacích zariadení, bude sa pri výbere zo žiadateľov prihliadať aj na ich sociálnu situáciu.
3.	Žiadateľ musí v žiadosti uviesť nasledovné údaje:                                                - meno a priezvisko                                                                                                       - adresa trvalého pobytu                                                                                                         - dátum narodenia                                                                                                                    - číslo občianskeho preukazu                                                                                            - vznik nároku na dôchodok                                                                                                    - iné kontaktné údaje (telefón)                                                                                           a doručiť ju na Mestský úrad v Považskej Bystrici. 
4.	V prípade, že si žiadateľ uplatňuje nárok na príspevok mesta na cenu stravného lístka, prílohou žiadosti musí byť kópia rozhodnutia Sociálnej poisťovne – ústredia Bratislava o výške dôchodku, prípadne iný doklad potvrdzujúci výšku jeho príjmu. 
5.	Žiadateľ, ktorý nie je dôchodcom, svoj nepriaznivý zdravotný stav preukáže preukazom ZŤP, ZŤP/S.
6.	V prípade, že žiadateľ spĺňa podmienky stanovené v tomto všeobecne záväznom nariadení, zariadenie školského stravovania a Domov dôchodcov mu vydá stravné lístky. 
7.	Mestský úrad v Považskej Bystrici vedie prvotnú evidenciu žiadostí o poskytovanie stravy v zariadeniach školského stravovania a v Domove dôchodcov. Vedúce zariadení školského stravovania a sociálna pracovníčka Domova dôchodcov vedú podrobnú evidenciu stravníkov (dôchodcov a ZŤP, ZŤP/S podľa Čl. III ods. 3 a 4 tohto všeobecne záväzného nariadenia) a zabezpečujú vyúčtovanie príspevku mesta na stravné lístky.

					        Čl. IV
				      Osobitné ustanovenia

1.	Bližšie informácie o spôsobe a forme poskytovania stravovania v jednotlivých zariadeniach získa záujemca o túto službu na Mestskom úrade v Považskej Bystrici – Útvar sociálnych služieb a starostlivosti o občana – úsek sociálnej pomoci, ktorý zároveň zabezpečí sprístupnenie týchto informácií verejnosti aj inými formami.
2.	Mesto Považská Bystrica má právo zrušiť poskytovanie tejto služby v zariadení školského stravovania a v Domove dôchodcov, ak toto zariadenie prestane spĺňať legislatívne a iné predpoklady na poskytovanie stravovania stravníkom.

Čl. V
Prechodné a záverečné ustanovenia

1.	Toto všeobecne záväzné nariadenie nadobúda účinnosť  dňom  01. 09. 2007.
2.	Dňom nadobudnutia účinnosti tohto všeobecne záväzného nariadenia                        sa rušia Zásady poskytovania stravovania dôchodcom a zdravotne postihnutým občanom schválené primátorom mesta Považská Bystrica dňa 31. 12. 2003 vydané na základe splnomocnenia mestského zastupiteľstva v Považskej Bystrici uznesením č. 71/2003 – B z 27. 11. 2003.

Čl. VI
Účinnosť

Toto všeobecne záväzné nariadenie a Doplnok č.1  nadobúdajú účinnosť dňom 1. 9. 2007. Doplnok č. 2  nadobúdajú účinnosť dňom 1. 10. 2008. Doplnok č. 3 k Všeobecne záväznému nariadeniu, ktorým sa určuje postup pri poskytovaní stravovania dôchodcom a zdravotne postihnutým občanom v meste Považská Bystrica nadobúda účinnosť dňom 01.01.2009.

               

						MUDr. Miroslav Adame
						primátor mesta